Zeekr om selvkørsel: Bilen skal tage ansvaret – ikke føreren

MARBELLA, SPANIEN: Tesla presser på med Full Self-Driving. Mercedes har allerede level 3-teknologi på vejen. Ford har BlueCruise på udvalgte strækninger. Men hos Zeekr er strategien en anden: Selvkørende biler skal ikke først og fremmest se imponerende ud i brochuren. De skal være sikre nok til, at føreren faktisk kan give slip.

Det siger Patrik Nord, chefingeniør for Zeekrs europæiske biler, da iNPUT møder ham til den internationale testkørsel af Zeekr 7GT i Spanien. Han gør det klart, at Zeekr og Geely-koncernen ikke mangler teknologien. De venter snarere på, at reglerne og sikkerhedskravene i Europa bliver klare nok.

– Vi har allerede lavet den første selvkørende bil på planeten, så det er ikke, fordi vi ikke har viden, siger han med henvisning til Geely-gruppens arbejde med Waymo-bilen.

Zeekr går dermed en anden vej end Tesla, der i Danmark nu er begyndt at rulle Full Self-Driving (Supervised) ud. Systemet kan køre bilen gennem komplekse situationer, men føreren har stadig det fulde ansvar og skal være klar til at gribe ind. For Zeekr er netop det centrale spørgsmål: Hvad får kunden egentlig ud af teknologien, hvis man stadig ikke må slappe af bag rattet?

– Nogle gange bliver det mere noget til salgsmaterialet end noget, der reelt gør en forskel, siger Patrick Nord til iNPUT.

LiDAR er ikke død hos Zeekr

Mens flere bilproducenter er begyndt at satse på kameraer og software alene, holder Zeekr fast i LiDAR i de mere avancerede systemer. Ikke fordi LiDAR alene gør bilen selvkørende, men fordi sensoren giver bilen endnu et lag sikkerhed.

– For mig giver det funktionalitet, men det er et ekstra sikkerhedslag, forklarer Patrick Nord.

Zeekr 7GT, som iNPUT netop har prøvekørt, er ikke udstyret med den mest avancerede LiDAR-pakke. Den bruger syv kameraer og tre sensorer, mens Zeekrs højere niveauer af førerassistentsystemer kan kombinere LiDAR med 12 kameraer og 11 sensorer.

Pointen er, at Zeekr ikke vil låse sig fast på én type sensor. Kameraer, radar, ultralyd og LiDAR kan tilsammen give bilen flere “meninger” om, hvad der sker omkring den. Det kan være afgørende, når vejret er dårligt, eller når bilen skal tage en beslutning, hvor et kamera alene kan komme til kort.

– Nogle gange sner det, nogle gange regner det, og nogle gange skal du tage en beslutning, der ikke kun er baseret på hurtige billeder, siger han.

Zeekr arbejder mod level 4

Patrick Nord vil ikke sætte dato på, hvornår producenten er klar med egentlig selvkørsel i Europa. Men retningen er tydelig.

– Vi arbejder med en roadmap mod level 4, selvfølgelig, siger han.

Level 4 betyder i praksis, at bilen under bestemte forhold kan køre selv uden, at føreren skal overvåge systemet konstant. Det er et markant spring fra de systemer, danske bilister i dag møder, hvor bilen godt kan styre, bremse og accelerere, men hvor ansvaret stadig ligger hos personen bag rattet.

Zeekrs tilgang larmer mindre end Teslas. Men den er mere ærlig: Enten hjælper bilen dig som fører – eller også tager den selv ansvaret. Alt derimellem risikerer at sælge selvkørsel, som føreren stadig hænger på juridisk og praktisk.

Det gør Zeekr 7GT interessant på en anden måde. Den lover ikke, at du kan læne dig tilbage og lade bilen klare det hele. Den lover i stedet, at teknologien gradvist bliver bedre gennem softwareopdateringer, flere sensorer og nye sikkerhedsprotokoller. Og ifølge Patrick Nord er OTA-opdateringer netop en central del af ejerskabet. Zeekr bruger ikke kun trådløse opdateringer til fejlrettelser, men også til nye funktioner og forbedringer.

– Ambitionen er at løfte bilen og give kunden en ny oplevelse, siger han.

Det korte svar er derfor: Zeekr vil også bygge selvkørende biler. Men de vil ikke sælge drømmen som færdig virkelighed, før bilen faktisk kan bære ansvaret.

Vi kan først fortælle om vores køreoplevelse i 7GT på mandag den 22. juni, når embargoen udløber. Hold øje med denne side – eller følg os på Facebook, hvis du vil have nyheder direkte i dit feed.

Zeekr om selvkørsel: Bilen skal tage ansvaret – ikke føreren