Zeekr 001 går fra hurtig til vanvittig

Zeekr har givet sin populære shooting brake, 001, en overhaling, der burde få både Tesla og Porsche til at svede. Op til 912 hestekræfter, et nyt 900-voltsystem og batterier, der kan sluge strøm med hidtil uset hast – kineserne skruer for alvor op for tempoet.

Den nye topmodel af Zeekr 001 går fra 0 til 100 km/t på blot 2,83 sekunder og rammer en topfart på 280 km/t. Det er hurtigere end de fleste superbiler – bare i en elbil med plads til familien og bagagen. Selv den baghjulstrukne version har fået en vitaminindsprøjtning og yder nu 489 hestekræfter.

Zeekr har sprunget direkte over 800-volt-arkitekturen og giver i stedet Zeekr 001 en 900-volts platform. Det betyder vildere ydelse, men især endnu hurtigere opladning.

Med det nye 95 kWh Golden Battery (LFP-kemi) kan du lade fra 10 til 80 procent på bare 7 minutter – og tilføje op mod 500 kilometers rækkevidde.

Vælger du det større 103 kWh Qilin-batteri fra CATL, får du op til 810 kilometer rækkevidde (CLTC) og lynopladning på omkring 10 minutter.

Teoretisk kan 001’eren altså lade med over 1 megawatt – en hastighed, der gør selv Europas hurtigste ladere til sinker.

Zeekr 001.

På software-siden har Zeekr også skruet op. 001 får nu det nye G-Pilot H7 førerassistentsystem med hele 31 sensorer, inklusive LiDAR. Hjernen bag er Nvidias spritnye Drive Thor-U chip, der kan levere 700 TOPS i regnekraft – en markant opgradering fra den nuværende kombination af Mobileye og Nvidia Orin.

Hvad med Danmark?

Herhjemme har vi indtil nu måtte nøjes med den tidligere version af 001, som “kun” kunne lade på 800 volt og har markant færre kræfter. Spørgsmålet er derfor, hvornår – eller om – denne monsterudgave finder vej til de europæiske udstillingslokaler.

For Zeekr 001 har været en vigtig spiller i mærkets portefølje siden lanceringen, og med næsten 100.000 solgte eksemplarer alene i 2024 i Kina er succesen tydelig. Men danske kunder må væbne sig med tålmodighed – indtil videre er opgraderingen nemlig kun annonceret til det kinesiske marked.

Et kig indenfor.

Zeekr har taget en bil, der allerede var hurtig og moderne, og gjort den endnu vildere. Med næsten 1.000 hestekræfter, 900 volt og lynopladning på få minutter sætter 001 en ny standard for, hvad en elektrisk stationcar kan være. Spørgsmålet er bare: Hvornår får vi lov at prøve den i Europa?

Zeekr 001 – i en mere beskeden variant – kan bestilles på selskabets hjemmeside. Priserne stater ved 454.900 kroner.

Zeekr 001 | Long Range RWD | Performance AWD | Privilege AWD
Rækkevidde | 620 km | 594 km | 585 km
Batterikapacitet | 94 kWh | 94 kWh | 94 kWh
Motor | 272 hk / 400 kW | 544 hk / 400 kW | 544 hk / 400 kW
Acceleration 0-100km/t | 7,2 sek. | 3,8 sek. | 3,8 sek.
Ladeeffekt (AC/DC) | 11 kW / 150 kW | 11 kW / 200 kW | 11 kW / 200 kW
Pris | 454.900 kr. | 519.900 kr. | 584.900 kr.

Priserne er hentet 27.9.2025 og gælder eksisterende model.

Zeekr 001 går fra hurtig til vanvittig