Zeekr gør familiebussen absurd hurtig

Elbiler har for længst gjort op med idéen om, at store familiebiler skal være langsomme og tunge. Men Zeekr skruer nu helt op for absurditeten med den opdaterede Zeekr 009. Den elektriske MPV lanceres officielt i Kina den 19. maj og kommer i flere udgaver med seks eller syv sæder. Den er altså rettet mod familier, chaufførkørsel og luksusmarkedet – men teknikken under gulvet hører mere hjemme i en performancebil.

Topmodellen får to elmotorer med en samlet effekt på 680 kW, svarende til omkring 912 hestekræfter. Det sender den store elbil fra 0 til 100 km/t på 3,9 sekunder. Det er hurtigere end mange sportslige elbiler – bare pakket ind i en bil med loungekabine og plads til hele familien.

0 til 80 procent på 17 minutter

Den mest interessante nyhed for almindelige elbilkøbere er dog ikke kun accelerationen. Zeekr 009 får CATL’s nyeste 6C Qilin-batteri og en 900 volt-platform, som gør opladningen markant hurtigere.

Ifølge Zeekr kan den kraftigste udgave lade fra 10 til 80 procent på cirka 17 minutter. Den mere afdæmpede udgave med én motor skal klare samme disciplin på omkring 19 minutter.

Det er tal, der for alvor presser premium-elbilerne fra Europa. Især fordi Zeekr kombinerer hurtig opladning med en opgivet rækkevidde på op til cirka 740 kilometer i den ene udgave og omkring 720 kilometer i topmodellen – målt efter kinesisk standard.

Mere computer end bil

Zeekr opgraderer også teknologien i bilen. Den nye 009 får Nvidias Thor-U-chip med 700 TOPS regnekraft og et avanceret assistentsystem med mere end 70 aktive sikkerhedsfunktioner. Derudover får bilen luftundervogn, elektromagnetiske dæmpere og en opsætning, der skal gøre den store el-MPV mere komfortabel og stabil ved høj fart.

Zeekr 009 er ikke en bil, der umiddelbart skriger dansk bestseller. Den er stor, luksuriøs og formentlig dyr. Men den er et bevis på, hvor hurtigt kinesiske producenter nu flytter barren.

For få år siden var lynladning, høj ydelse og luksuskabine noget, man primært forbandt med dyre tyske elbiler. Nu kommer en kinesisk familiebus med sportsvognsacceleration og ladetider, der gør lange ture langt mindre besværlige.

Zeekr gør familiebussen absurd hurtig