Zeekr lover fuldt batteri på 10 minutter

Zeekr har netop løftet sløret for en ny superoplader, der i følge producenten kan fylde et elbilbatteri op på blot ti minutter. Opladeren leverer op til 1,2 megawatt – og overgår dermed BYD i kampen om hurtigste opladning.

Den nye teknologi bliver officielt præsenteret på biludstillingen i Shanghai sidst i april og rulles ud senere i år. Opladeren er fuldt væskekølet og udviklet specifikt til personbiler, men ifølge Zeekr findes der i øjeblikket ingen elbiler på markedet, som kan udnytte det fulde potentiale.

“Det her markerer overgangen til en ny æra for elbilopladning. Vi går fra hurtig til ultrahurtig,” sagde Zeekrs vicepræsident Zhao Yuhui under China EV100 Forum forleden.

Zeekr oplyser, at opladeren kan levere strøm nok til 400 kilometers rækkevidde på omkring fem minutter – og i teorien altså fuldt opladede batterier på ti minutter, afhængigt af kapacitet og understøttelse. Det kræver dog, at fremtidige biler og batterier er i stand til at håndtere den massive ladeeffekt.

Annonceringen kommer kort tid efter, at rivalen BYD præsenterede sin egen 1 MW-oplader – den første i industrien med megawatt-niveau. Zeekrs 1,2 MW-version løfter barren yderligere.

Ifølge Zeekr har man i de seneste tre år gradvist hævet effekten i sine ladestationer fra 360 til 800 kW – og nu altså helt op til 1.200 kW. Målet er at bygge et omfattende netværk af lynopladere, som kan gøre elbiler lige så hurtige at tanke som deres fossile fætre.

Zeekr har i dag lidt over fire tusinde lynladere fordelt rundt som i Kina. De bedste heraf kan levere op til 600 kW i ladeeffekt – nok til at elbilen Zeekr 7X kan lades fra 10 til 80 procent på under 10 minutter.

Zeekr lover fuldt batteri på 10 minutter